Ibn Saúd (Saudská Arábia)

Ibn Saúd alebo Abd al-Azíz (iné mená pozri nižšie; * 26. november 1876 – † 9. november 1953) bol zakladateľ tzv. tretieho saudského štátu a prvý kráľ Saudskej Arábie. Tretiemu saudskému štátu vládol od roku 1902 do smrti, z toho bol kráľom bol od roku 1926 a od roku 1932 sa jeho kráľovstvo volá Saudská Arábia. Jeho kráľovstvo bolo absolutistickou monarchiou s rysmi teokracie a tento charakter si s menšími úpravami zachovalo dodnes. Všetci nasledujúci králi Saudskej Arábie až dodnes (stav 2021) sú jeho synmi.

Meno 
Jeho meno sa uvádza v tvaroch:
 Ibn Saúd, resp. Ibn Saúd II., resp. Ibn Saúd III.. Poznámky: 1. Poslovenčený alebo nepresný prepis je Ibn Saud (II./III.), nevhodný prepis je Bin Saúd (II./III.), jazykovo najpresnejší prepis je Ibn Suúd (II./III.) - o prepise slova Saúd porovnaj aj v článku Saúdovci; 2. Mimo Saudskej Arábie, vrátane Slovenska, sa na krátke označenie tejto osoby bežne používa meno Ibn Saúd (a varianty), v samotnej Saudskej Arábii naopak skôr meno Abd al-Azíz (pozri nižšie).
 Abd al-Azíz , resp. Abd al-Azíz II., resp. Abd al-Azíz III.
 Abd al-Azíz ibn Suúd, resp. Abd al-Azíz II. ibn Suúd, resp. Abd al-Azíz ibn Suúd III., resp. Abd al-Azíz III. ibn Suúd
 Abd al-Azíz Ál Suúd 
 Abd al-Azíz ibn Abd ar-Rahmán
 Abd al-Azíz ibn Abd ar-Rahmán Ál Suúd 
 Abd al-Azíz ibn Abd ar-Rahmán ibn Fajsal Ál Suúd
 Abd al-Azíz ibn Abd ar-Rahmán ibn Fajsal ibn Turkí ibn Abd Alláh ibn Muhammad ibn Suúd
 Abd al-Azíz ibn Abd ar-Rahmán Ál Fajsal Ál Suúd

Namiesto tvaru Suúd môžu byť iné varianty prepisu (Su′úd, Saúd, Sa′úd - pozri v článku Saúdovci) alebo poslovenčený či nepresný tvar Saud. Namiesto tvaru ibn (pokiaľ nestojí na začiatku mena) môžu byť iné varianty prepisu (napr. bin) - pozri v článku ibn. Namiesto tvaru Abd al-Azíz môžu byť iné varianty prepisu - pozri v článku Abd al-Azíz. Namiesto tvaru Abd ar-Rahmán môžu byť iné varianty prepisu - pozri v článku Abd ar-Rahmán.

Biografia 
Abd al-Azízova moc vznikla zo strategickej spolupráce so Spojeným kráľovstvom na prelome 19. a 20. storočia. Briti sa snažili v oblasti Perzského zálivu oslabiť Osmanskú ríšu a podporili preto Abd al-Azíza z rodu Saúdovcov v prevrate proti proosmanským Rašídom. V januári 1902 sa Abd al-Azíz zmocnil Rijádu a neskôr ovládol celý Nadžd. Potom postupne získaval vplyv medzi hlavnými kmeňmi v oblasti, vytvoril primitívnu štátnu organizáciu a začal budovať armádu, ktorej hlavnou zložkou sa stalo nábožensko-vojenské (wahhábovské) hnutie Ichwán („bratia“). Členovia bratstva zakladali osady, do ktorých usadzovali beduínov. Počas prvej svetovej vojny sa Abd al-Azízovi pomocou Ichwánu podarilo rozšíriť svoju moc na veľkú časť Arabského polostrova. 1. septembra 1924 dobyl Ta’if a 16. októbra vstúpil do Mekky, najposvätnejšieho miesta všetkých moslimov. Po roku obliehaní a následnom dobytí Mediny sa Abd al-Azíz vyhlásil za kráľa Hidžázu, Nadždu a priľahlých oblastí. V roku 1927 Briti uznali jeho kráľovstvo. V septembri 1932 kráľovstvo dostalo meno Saudská Arábia, Abd al-Azíz bol jeho absolútny monarcha.

Abd al-Azíz upevňoval svoju moc vo všetkých sférach, často podľa dosť archaických vzorcov. Za Abd al-Azízovej vlády bolo v Saudskej Arábii napríklad bežné otrokárstvo (zakázané bolo až v roku 1963). Ekonomicky však išla krajina po druhej svetovej vojne rýchlo nahor, predovšetkým vďaka príjmom z ropy, ktorej náleziská urobili zo Saudskej Arábie jednu z najbohatších krajín sveta. V roku 1942 nadviazali so Saudskou Arábiou diplomatické styky Spojené štáty a pozvoľna sa stali kľúčovým Abd al-Azízovým spojencom. On umožnil Američanom v krajine stavať vojenské základne a Saudskí Arabi na oplátku získali dodávky amerických zbraní. Čoskoro sa rozvinula aj vzájomná spolupráca v oblasti ťažby ropy. Saudská vláda síce spočiatku dostávala od amerických ropných spoločností iba malé poplatky za vyťažené barely, ale to sa zmenilo v roku 1950, keď začali byť zisky delené pol na pol.

Abd al-Azíz zomrel v roku 1953 a zanechal po sebe 34 – 47 synov (údaje sa rozchádzajú), ktoré splodil s 22 manželkami.

Synovia, ktorí sa stali kráľmi Saudskej Arábie 
 Saúd (19531964)
 Fajsal (19641975)
 Chálid (19751982)
 Fahd (19822005)
 Abd Alláh (20052015)
 Salmán (2015)

Literatúra 
 Iqbal, Dr Sheikh Mohammad. Emergence of Saudi Arabia (A Political Study of Malik Abd al-Aziz ibn Saud 1901-1953). Srinagar, Kashmir: Saudiyah Publishers, 1977.
 Miller, Aaron David. Search for Security: Saudi Arabian Oil and American Foreign Policy, 1939-1949. University of North Carolina Press, 1980.
 Rihani, Ameen. Ibn Sa'oud of Arabia. Boston: Houghton-Mifflin Company, 1928.
 Troeller, Gary. The Birth of Saudi Arabia: Britain and the Rise of the House of Sa'ud. London: Frank Cass, 1976.

Iné projekty

Externé odkazy 
 Profil na Book Rags.com
 Profil na Global security.org

Zdroj

Ďalšie zdroje

|-

|-

|-

Saúdovci
Králi Saudskej Arábie
Moslimovia